钦定古今图书集成/明伦汇编/氏族典/第157卷 > 《王应麟姓氏急就篇》 > 垣崇祖
## 钦定古今图书集成/明伦汇编/氏族典/第157卷 > 《王应麟姓氏急就篇》 > 垣崇祖

按《南齐书垣崇祖传》，“崇祖字敬远，下邳人也。父询之。
崇祖有干略，刺史刘道隆辟为主簿，除新安王国上
将军。景和世转为义阳征北行参军。太祖在淮阴，板
为胊山戍主。明帝以为辅国将军、北琅邪兰陵二郡
太守。以久劳封下邳县子。泰豫九年，行徐州事，徙戍
龙沮。历盱眙、平阳、东海三郡太守，转邵陵王南中郎
司马。”初，崇祖遇太祖于淮阴，太祖以其武勇，善待之，
遂密布诚节。元徽末，除游击将军、持节、督兖青冀三
州诸军事，累迁冠军将军、兖州刺史。太祖践阼，徙为
使持节、监豫司二州诸军事、豫州刺史，封望蔡县侯。
建元二年，郁豆眷及刘昶寇寿春，崇祖决水攻之，众
皆退走。进为都督，号平西将军。世祖即位，征为散骑
常侍、左卫将军，俄加号安西，迁五兵尚书，领骁骑将
军。世祖在东宫，崇祖不自附结，世祖衔之。太祖崩，虑
崇祖为异，永明元年，诏具刑辟，死。子惠隆徙番禺。